LidanRubinov/Halacha-QA huggingface dataset:
שאלה: לשון הרע בתקשורת: האם מותר לצפות בתוכניות סטירה בטלויזיה וברדיו שבהם צוחקים על הרבה דברים ובכללם פוליטיקאים וכדומה. ואם לא, כיצד רבים שומעים תוכניות אקטואליה ודומיהן ברדיו אף שבהרבה מאד מקרים אומרים על אנשים וארגונים שונים דברים רעים?
תשובה: האם זאת הבעיה היחידה בטלויזיה? ומה עם בעיות צניעות, אלימות וערכים לא חינוכיים רבים אחרים?
שאלה: תשובה: האם אדם צריך לעשות תשובה על: א) עשה דבר שהוא ספק איסור ולא בירר ולבסוף התברר שזה מותר? ב) חשיבה לא נכונה-שאדם הבין שדבר מסוים מצד הדין הוא מותר אך זה עדיין לא היה ברור אצלו כ"כ ואח"כ התברר שדבר זה אסור?
תשובה: אם עשה דבר שהוא חשב שיש בזה אולי איסור עליו לעשות תשובה גם אם יתברר אחר כך שהיה הדבר מותר כי היה אסור לו לעשות בגלל הספק. אם חשב שמותר לעשות מעשה מסוים ועשה אותו, ואחר כך התברר שהיה אסור לעשותו. הרי הוא שוגג וגם שוגג צריך לעשות תשובה אמנם אין זה חמור כמו מזיד. ואם לא היה ברור לו בוודאות שמותר בוודאי צריך לעשות תשובה.
שאלה: שירת נשים בליל הסדר: בעז"ה באים אלינו קרובים רחוקים מחו"ל לליל הסדר. -זה כולל הורים ו2 ילדים קטנים שהם בגדר "דתיים לייט". השירה היא לחלק מאוד עיקרי בליל הסדר (לפחות אצלינו). שיש לנו אורחים בשבת (גברים) אני מקפידה לא לשיר בשולחן. אך האם אסור לי לשיר בהתלהבות ושמחה בליל הסדר - במיוחד שאני יודעת שלו (לאב המשפחה) זה לא יפריע כלל (כי הוא ממש לא מקפיד על כך)? ולי זה מאוד משנה?(!)
תשובה: יש מקילים בשירי קודש אך זו לא הוראה לרבים ואם כולם שרים והקול שלך נבלע בקולות של אחרים יש להקל.
שאלה: סגנון המצבה המותר בהלכה : אנחנו עומדים בפני עשיית מצבה לבן משפחה. המצבה המדוברת הינה הסטנדרטית כלומר: אופקית (אבן שוכבת) ואנכית (אבן עומדת). חלק מבני המשפחה טוענים כי יש איסור הלכתי באבן העומדת וכי יש לעשות מצבה אופקית בלבד (ומקסימום להוסיף כעין "כרית" מאבן על האבן השוכבת). לציין כי רוב המצבות הקיימות בבתי העלמין הינן שילוב של שיש עומד שוכב. מהי ההלכה בעניין? במידה ויש איסור (ספרדי אשכנזי) מהו המקור לכך?
תשובה: אין הלכה מיחודת בסגנון המצבות אולם עקרונית גישת היהדות היא לעשות מצבה פשוטה ביותר. אם ה"כרית" מייקרת את המצבה היא מיותרת. את הכסף כדאי להשקיע בצדקה לזכרו של הנפטר.
שאלה: כרוב בתוצרת תעשייתית: זה מספר שנים שאנו נמצאים בארצות אירופה הקרות בחורף (רוסיה,גרמניה). ישנה שמועה קבועה שמחמת הקור אין צורך לבדוק את ירקות העלים כגון כרוב וכיו"ב. מפעל ביתי ביקש כשרות למוצרי כרוב (בסלט ובישול). במקום אין משגיח קבוע. 1. האם ישנה דרך לאפשר להם לשתמש בכרוב וכיצד? 2. האם ישנה אפשרות להעניק תעודת כשרות למוצרי עלים או שעדיף להימנע מכך?
תשובה: לגבי תולעים, כתוב בש"ך שהכל לפי המקום והזמן ומכיוון שאין בידי מידע על הארצות הנידונות אינני יכול לכתוב בצורה ברורה. אולם זאת ידוע לי מבדיקות שעשינו בארצות קרות אחרות (קליפורניה, אקוודור ועוד) שלשמועה שכל מקום קר אין חרקים היא איננה מדויקת ומספיק מספר ימים חמים כדי שהכל ירחוש בחרקים. באזור פראג גר ר' יונתן אייבישיץ, בעל הכרתי ופלטי, שמספר שלא אכל בחייו כרוב מחשש חרקים. בודאי שאין ללמוד מתקופתו לימינו בכל אופן נראה שאין להתיר ירק המוחזק בנגיעות בלא בדיקה מדוקדקת של מי שמבין בענייני חרקים. לגבי ירקות עלים, כאן יש לנו מקורות קדומים שהיו חרקים בירקות אלו, ואכן יהודים באירופה נמנעו מלאכול חסה כל השנה, דבר שהביא את אכילת ה"חריין" למרור בליל הסדר. אנו רואים שהיו חרקים גם בירקות עלים. ברור שבארצות הקרות הכמות נמוכה אולם זאת ניתן לגלות רק על ידי בידיקה בראיה. בהצלחה בכל מעשה ידיכם. בברכת התורה והארץ הרב יהודה הלוי עמיחי
שאלה: מעשר לפני חתונה: עוד חמישה חודשים אני בעז"ה מתחתן. לאחרונה קיבלתי מענק מביטוח לאומי. האם אני צריך לעשר ממנו, וזאת למרות שאני לפני חתונה ואזדקק לכסף?
תשובה: אני מבין שאתה מעדה שנוהגת במעשר כספים. לפי הכלל גם מדברים כאלה נוהגים להפריש מעשר כספים אבל אם יחסר לך ואתה זקוק לכסף אל תיתן. אם בלי הכסף אתה לא יכול להסתדר ולא תוכל לקנות ביגוד או דברים אלמנטאריים לחתונה   תיתן צדקה ותישאר ריק   זו גם לא דרכה של תורה.
שאלה: ענידת תכשיטים בזמן אבלות: האם יש מקור לאסור בדרגה כל שהיא (שבעה, שלושים או י"ב חודש) על ענידת תכשיטים בזמן אבלות? שרשרת צואר, צמיד, טבעות וכד.
תשובה: מותר לנשים לענוד תכשיטים אחרי שלושים יום, רק לא לקנות דברים חדשים. ח הקפידו מאוד על שמירת יופייה של האישה.
שאלה: ניקוי עדשות מגע בשבת : האם מותר לנקות בשבת עדשות מגע שצריך לנקותם בכל יום בעזרת חומר נוזלי ושפשוף עדין באצבעות?
תשובה: אמנם היו שרצו לאסור זאת מחמת איסור כיבוס. אולם למעשה מותר, שהואיל ואין העדשות בולעות את הלכלוך אל תוכם, אלא הלכלוך הוא רק עליהן, אין בהן איסור כיבוס. והרי הן דומות למפות שעשויות מניילון, שאין הלכלוך נבלע בתוכן אלא רק נדבק עליהן, שלכל הדעות מותר לשוטפן במים. ויש אוסרים לשפשפן, מפני שהשפשוף נראה ככיבוס (שמירת שבת כהלכתה טו, ה). ולדעת רוב הפוסקים מותר גם לשפשפן, ובתנאי שלא ישפשף אותן בחזקה, כדי שלא ייראה כמכבס (אגרות משה יו"ד ב, עו  ציץ אליעזר ה, י  ילקוט יוסף שב, כב). ויש שהתירו אף לשפשפן בחזקה, שהואיל ואינן בולעות את הלכלוך אל תוכן אין בהן איסור כיבוס כלל (אור לציון ח"ב כד, ו). וכיוון שהמחלוקת היא באיסור מדברי חכמים, ובנוסף לכך רוב הפוסקים מקילים, מותר לנקות עדשות מגע בעזרת חומר ניקוי נוזלי ושפשוף קל באצבעות.
שאלה: אכילת בשר שלא חלק לתינוק: בננו בן שנה ואנו נוהגים לאכול בשר חלק בביתנו. הורי אישתי אינם נוהגים כך, אך כשאנו מגיעים אצלם הם קונים בשר חלק. האם אפשר להאכיל את בנינו (לדוג כשאנחנו אצל ההורים ויש להם שאריות מבשר שאינו חלק) בשר שאינו חלק או שאסור?
תשובה: בשביל התינוק לא נראה לי שצריך להחמיר עד כדי כך.
שאלה: האם זה נחשב כנדר?: שלחתי את ילדתי להסתפר אחרי תחנונים מצידה ששערה שרוף. אחרי התספורת בתי בכתה ללא הפסקה ששיערה קצר ועשתה לנו את המוות במשך 3 ימים. בעלי מאוד כעס ובפרץ של זעם אמר במילים אלו: "אני נודר נדר שהיא לא תראה יותר מספרה ופן", האם זה נחשב כנדר? כעסתי עליו מאוד וביקשתי ממנו לבטל את זה אבל הוא טוען שזה לא נדר כי הוא לא דיבר על עצמו. אני פוחדת מהאמירה הזאת שלו, האם צריך לדאוג?
תשובה: ראשית לכל עלי לומר שיש להמנע לחלוטין מלנדור נדרים. הנדר של בעלך מחייב אותו שלא לסייע לבתך ללכת למספרה אך הוא לא מחייב את בתך ואולם עליו ללכת לחכם להישאל על נדרו כדי שלא יכשל בו.
שאלה: לאכול מהדרין במסעדה לא כשרה: במידה ובעל האירוע הזמין מנות גלאט לאורחים השומרים כשרות. האם מותר לאכול במסעדה?
תשובה: אם המקום לא כשר עלול להיווצר מכשול שאחרים יחשבו שמותר לאכול שם ולא ידעו שלך יש אוכל כשר ולכן יש כאן איסור של מראית עין. הרב חיים כץ
שאלה: ילד לגרושה וכהן: אנוכי גרושה ובן זוגי כהן. שנינו אוהבים ומכבדים את היהדות והלכותיה אך במציאותנו הנוכחית אין באפשרותי לעמוד בקריטריונים שלה. רצינו לדעת האם ישנה אופציה להתחתן ולהתקבל ע"י הרבנות. כמו כן כיצד "מצבנו" משפיע על מעמד הילד בחתונתו שלו-אם בכלל? המון
תשובה: כהן אינו רשאי לשאת גרושה. הבן יהיה חלל, כלומר: פסול לכהונה, ואם תהיה זו בת גם היא תיאסר לכהן.
שאלה: שעטנז: קניתי מעיל בארץ, בחנות של רשת "zip", אך מקור הייצור הינו בסין. על המעיל נכתב שהוא מכיל 55 פוליאסטר ו-45 צמר, והבטנה עשויה 100 פוליאסטר. האם ישנו חשש להמצאות פשתן במעיל זה, האם ישנו צורך בבדיקה? באופן כללי, האם בגדים הנמכרים בארץ אך מיוצרים בחו"ל חוששים לחוטי הפשתן בכתפיות (לאור התשובות המצויות באתר, התקשיתי להבין מה משמעותה של הקנייה בארץ כאשר רוב תעשיית הטקסטיל מיובאת?.)
תשובה: מוטב היה לבדוק אם יש שם כתפיות, בדרך כלל שם עלולים להיות חוטי פשתן שמשמשים להקשייה. בכל אופן לא נראה לי שצריך לחשוש. ודאי שיש להעדיף מפעלים בארץ, מה שנקרא "תוצרת כחול לבן", אנחנו צריכים לעודד את התעסוקה לאחינו בני ישראל בארץ. מבחינת הכשרות לא נראה לי שצריך לחשוש, קשה לי לומר במאה אחוז אבל לכאורה לא נראה שצריך לחשוש.
שאלה: תביעת חברת ביטוח: רכבי ניזק בתאונת דרכים באשמת הנהג השני. חברת הביטוח שלו פיצתה אותי אחרי שככל הנראה הוא סיפר להם שהוא אשם. הבעיה היא שחברת הביטוח פיצתה אותי באופן חלקי, רק 85 מהסכום, בטענה שהיתה לי "רשלנות תורמת". אני טוען שבמקרה זה כל האשמה היא מצדו ולכן אני צריך לקבל פיצוי מלא. בפועל התביעה היא נגד חברת הביטוח והם בודאי לא יסכימו לבוא לדין תורה. האם מותר לתבוע בבית משפט אזרחי?
תשובה: כן, כדי להציל מידם. לפי דבריך מגיע לך 100  ת וחברת הביטוח מתחמקת באיזו תואנה. אם מגיע ת לתובע על פי דין תורה והנתבעים לא יבואו לדין תורה, מותר לו לתבוע בבית-משפט כי זה נקרא "מציל מידם".
שאלה: מקווה בין א"י לחו"ל: קיבלתי מחזור בחו"ל ואצטרך לטבול ביום שאני נוחתת בארץ. האם אני יכולה לטבול באותו יום או שאולי עלי לחכות יום נוסף, משום שהפרש השעות הוא 7 שעות ולכן כשאני חוזרת לארץ אני מפסידה 7 שעות וכביכול לא עוברים 7 ימים נקיים שלמים. כיצד עלי לנהוג?
תשובה: את יכולה לטבול באותו יום.
שאלה: מתנות לאביונים : יש בתי תמחוי, המקבלים כסף עבור מתנות לאביונים ובתמורה הם נותנים את המתנות בצורת אוכל ממש ללא שום קשר לערך התרומות. כמו כן גם ארגונים שונים נוהגים לתת אוכל לעניים בלא קשר לערך התרומות. האם נוהל זה תקין ע"פ ההלכה? לענ"ד נראה שכן משום שבית התמחוי מהווה שליח של התורם והוא רשאי לגבות ת בגין שליחותו והת מתווסף לשאר ההוצאות של אחזקת המקום, שבו יאכלו העניים את סעודת פורים. מה דעת הרבנים על כך? כמו כן האם הוצאות הפרסום לדבר זה ייחשבו אף הם כחלק מהוצאות השליחות?
תשובה: מתנות לאביונים ניתנות בכסף. זכותו וחובתו של האביון לקנות בכסף לצרכי סעודתו לפי טעמו. משלוח מנות הוא בדברי מאכל. אולם משלוח המנות הוא קרוב דעת בין איש לרעהו ולא יוצאים ידי חובה בצורה אנונימית. ראה בספרי באהלה של תורה ח"ב סי' קח.
שאלה: דיני טהרה בימי השלושים: אימי נפטרה בט"ו בטבת תשס"ט. במהלך השבעה קיבלתי נידה. השבוע אני אמורה לטבול. כיצד עלי להתכונן בעניין גזירת הציפורניים ושאר ההכנות? (אני ספרדיה)
תשובה: כל שקשור לדיני חציצה יש לעשות כרגיל. מן השמים תנוחמו.
שאלה: בשר וחלב באותו כיור: יש לנו כיור אחד לחלבי ובשרי. סיר חלבי היה בכיור ושטפתי בטעות כלי בשרי כששאריות בשר היו בו. שטפתי את הכלי במים חמים מהברז, המים היו חמים מאד נראה לי שהיד סולדת בהם. המים מהכלי הבשרי המלוכלך פגעו בדופן החיצונית של הסיר וכן בכף וסכין שהיו בכיור. מה עושים עם הכלים החלביים?
תשובה: בדיעבד אין צורך לעשות כלום עם הכלים החלביים כיון שהמים מהכלי הבשרי פגעו בכלים החלביים דרך עירוי ומן הסתם היה גם סבון וכדו', כך שהיה טעם לפגם.
שאלה: הרמת שלטר חשמל ראשי בשבת: במהלך השבת הסוערת. קפץ מתג החשמל הראשי בביתי, אליו מחוברים הפלטה החשמלית והמיחם. האם מותר לי להרים את המתג חשמל הראשי? נ.ב. אין גוי שבת בסביבת מגורי.
תשובה: עם כל הצער הרמת המתג החשמלי היא חילול שבת ואסורה מהתורה. רק ע"י נוכרי מותר.
שאלה: בניית ביהמ"ק: מדוע אין בונים את בימ"ק למרות הציווי המפורש בפ"ש? אם אפשר מקורות בבקשה.
תשובה: התשובה מתחלקת לשני תחומים: הבעיה ההלכתית   האם בזמננו אנחנו יכולים, מסוגלים, יש לנו הידע וכדומה. מבחינה מציאותית   השלטון לא נמצא בידי עם ישראל והיום אפילו לא נותנים ליהודי לעלות להר הבית ולהתפלל. המקום שהנביא אומר עליו "כי ביתי בית תפלה יקרא לכל העמים" הוא המקום היחידי בעולם היום שבו לא מרשים ליהודי להתפלל. לא שייך לדבר עכשיו על בניין בית המקדש, קודם כל יתנו לנו להתפלל. הרב טיקוצ'ינסקי קרא לפני כשמונים שנה בספרו "עיר הקודש והמקדש", חלק ה', לבנות בית כנסת על הר הבית במקום שמותר לנו לעלות, שיהודים יוכלו להתפלל. כמובן שאז הקריאה שלו הייתה כקול הקורא במדבר. לא נתנו ליהודי לעלות. הלוואי ונזכה שעם ישראל יתעורר ויפעל להחזרת הבעלות על המקום לידי עם ישראל, והשלטונות יאפשרו ליהודים להתפלל. אחר כך נדון על בניין בית המקדש, זה נושא בפני עצמו.
שאלה: קורבנות בתפילת מנחה: האם בני קהילות אשכנז נוהגים לקרוא קורבנות לפני תפילת מנחה? אשמח לדעת את המקור.
תשובה: יש כאלה שנוהגים לקרוא קורבנות ומצד מדת חסידות ודאי שזה ראוי. המקור הוא באורח חיים הלכות תפילת מנחה סימן רל"ד. רוב האנשים באמת לא כל כך מקפידים על זה. אצל אחינו הספרדים מקפידים לקרוא את הקרבנות וגם אומרים "תנא דבי אליהו" באריכות דברים. לכתחילה צריכים לקרוא קרבנות כיוון שהתפילות כנגד קרבנות תקנום. כמו שבבוקר יש עניין לומר את הקרבנות כך גם במנחה. אמירת קרבנות אינה חיוב כמו "אשרי" אבל ודאי שיש עניין לומר אותם.
שאלה: דוד מרכזי בבניין משותף: אני גר בבניין משותף עם 21 דיירים נוספים. בזמן האכלוס התקינו דוד מרכזי, ז"א דוד מרכזי מערכת מחליף חום שכל הדיירים מחוברים אליו. לפני בערך שנתיים וחצי ניתקתי ממערכת זו מסיבות להלן: מהתחלת האכלוס המערכת לא סיפקה לנו מספיק מים חמים בקיץ, שבתחילת חורף בכלל לא היה מים חמים ועוד אנחנו גרים בקומה עליונה. אחרי בקשות חוזרות רבות לא נעשה שום פעולה לתקן את המצב. לכן התקנתי דוד מערכת עצמאי ואינני מחובר למערכת הדוד מרכזית כבר שנתיים פלוס. יתר על כך מסרתי לוועד הבניין מכתב חתום ע"י אינסטלטר מוסמך להעיד על כך. המטרה לכל זה היא שאני חושב שאינני צריך לשלם על מערכת שאני לא משתמש בה בכלל. הוועד טוען שאני חייב להמשיך לשלם למערכת הזו. האם אני יכול לקבל תשובה מפורטת לגבי עניין זה כולל מקורות?
תשובה: א. אם נכון מה שציינת, שלא מגיעים מים חמים לביתך כיוון שאתה גר בקומה העליונה, ודאי אינך חייב לשלם עבור ההוצאות השוטפות של המערכת (סולר חשמל) כי אינך נהנה מהמים החמים, ואפילו מהוצאות תחזוקת המערכת אתה פטור מלשלם, אף שאתה ג"כ שותף במערכת, שכן מצינו בתוספתא: (בבא מציעא פרק י) "חמש דיוטאות משתמשות בביב אחד ונתקלקל, כולן משתמשות עם הראשונה והראשונה משמשת לעצמה והשאר משמשות עם השנייה והשנייה משמשת לעצמה שלישית שבכולן משתמשת לעצמה ומשמשת עם כולן". פירוש: אם צינור הביוב נסתם רק מי שניזוק מהסתימה חייב לשאת בת התיקון. כגון: אם הסתימה הייתה בקומה ג', קומה ב' לא חייבת להשתתף בתיקון מכיוון שאצלה הביוב זורם. אבל, מקומה ג' ומעלה חייבים. וכן במקרה שלנו כל עוד ועד הבית לא מתקן את המערכת כך שיגיעו אליך מים חמים, אף שבעצם הינך בהחלט מוגדר כשותף בבעלות עליה, אינך מוגדר כמשתמש ונהנה מן ממערכת החימום, ולכן אתה פטור מהוצאות תיקון. ב. אם המערכת מתוקנת ובכל אופן אתה רוצה להתנתק מהמערכת, בזה הולכים אחר מנהג המדינה (בבא בתרא ב.) והמנהג בזה הוא על פי תקנות חוק המקרקעין: מותר לך להתנתק מהמערכת, אולם, אתה מחויב בהוצאות ההתנתקות וכן ב25  מההוצאות השוטפות יחסית למה שהיית משלם לולא התנתקת. הרב אברהם זרביב
שאלה: דילוג בתפילה במניין אשכנזי- הבהרה: חברי שלח את השאלה להלן- שאלה: אני מתפלל כנוסח עדות המזרח במניין אשכנזי מהיר (נוהג לפי פסקי הגר"ע עובדיה יוסף שליט"א). א. האם עדיף למלמל ולהספיק עם החזן או להגות בפה מילה מילה ולבסוף מוכרח לדלג? ב. בשיר של יום ופיטום הקטורת, חשוב לי לומר תפילה לדוד וכו ואת פיטום הקטורת ללא דילוג, מה עלי לעשות לאחר הקדיש שבהכרח מפסיק את רצף התפילה?
תשובה: תעשה מאמץ גדול להתפלל במניין של ספרדים ולא תצטרך להתפלל בדיעבד. היות ואני מתפלל בישיבה שבה התפילה הולכת ע"פ החזן ואין כאן תפילה מובהקת לספרדים, מה לעשות? תשובה: במזמורים שקודם ברוך שאמר תתחיל מוקדם יותר מכולם, ולגבי המזמורים שלאחר שמונה עשרה תאמר עם הציבור מילה מילה ובכוונה את שיר של יום ואת פיטום הקטורת עצמה ואת השאר תשלים לאחר התפילה.
שאלה: נטילת ידים והנקה: 1. מה תוקף החובה לשים כלי לנטילה ע"י המיטה? 2. במהלך ארוחה אישה שמניקה מתחייבת שוב בנטילת ידיים - רק אם נגעה בגוף או גם אם נגעה בחולצה או בגד? 3. אישה שבזמן ההנקה מעסה (מלשון עיסוי) כדי לשחרר חלב מאיזורים שונים (למנוע או להפחית כאב או גודש או דלקת), האם יש בעיה בכך בשבת ואיך תנהג?
תשובה: 1. מוזכר בהלכה שאדם הקם בבוקר לא ילך ארבע אמות בלי נטילת ידיים. מלבד התקנה הכללית שח אמרו   שאדם הקם בבוקר צריך ליטול ידיו לתפילה שהיא במקום עבודת הקרבנות כמו הכהן שקידש ידיו ורגליו לעבודה, יש גם עניין של רוח רעה ששורה על האדם בשינה. יציאה מארבע אמות נחשבת כשינוי מקום כמו ארבע אמות לעניין שבת, לכן יש עניין שאדם לא ילך ארבע אמות בלי נטילת ידיים בבוקר. יש הרוצים להקל שגם אם החדר גדול כל החדר נחשב כארבע אמות אבל לכתחילה ודאי שכל אחד צריך להקפיד שאם הוא נמצא בחדר שאין בו ברז ישים לו קערה או שמאחורי הדלת תכף יש ברז תוך ארבע אמות ממקום מיטתו, גם זה טוב. 2. אם היא הניקה והיא נגעה במקומות המכוסים, היא צריכה ליטול ידיים עוד פעם אם היא ממשיכה לאכול. 3. אם החלב הולך לאיבוד מותר, והוא הדין אם היא שואבת את החלב. יש לפעמים תינוקות שלא יכולים לינוק והאימהות שואבות את החלב או במשאבה ידנית או במשאבה חשמלית, אז אם זה לצורך התינוק, להאכיל אותו אחרי זה, מותר אפילו בשבת לעשות את זה. אבל אם היא רוצה להקל מעליה והיא לא צריכה את החלב אז שזה ילך לאיבוד. שילך לכלי עם סבון וכדומה או לכיור שזה הולך לאיבוד. גם מי שחולב בשבת אם הוא לא חולב לתוך כלי, לדוגמה: מבעלי חיים, אדם יש לו פרה, לחלוב לתוך כלי בשבת זה יהיה איסור. זה תולדה של דש וזה איסור תורה. אבל אם הוא חולב על הרצפה כדי להקל את הגודש ולמנוע צער מבעלי חיים, זה מותר גם על ידי ישראל. אז גם אישה שקשה לה ויש לה גודש, אם זה הולך לאיבוד אין לזה גדר של חליבה.
שאלה: כיפה לבת, חד פעמי: רציתי להתחפש בפורים לברסלב, מכיוון שאין מאפיין חיצוני כל כך לבנות ברסלביות חשבתי ללכת על בנים ברסלבים לכן חשבתי לשים כיפה של נחמן מאומן (שהיא גדולה כאמור) על הראש בשביל התחפושת בלבד. האם זה ר? זה קשור להלכה שאסור לבנות ללבוש כלי של גבר? כמו מכנסיים? (אני לא חושבת שזה נחוץ אבל לייתר בטחון אציין שאני ספרדי ה)
תשובה: אם עדיין ירגישו שאת בת, מותר.
שאלה: הכשרת חסה וכרוב: איך להכשיר ולשטוף חסה וכרוב לפני האכילה?
תשובה: יש לקנות רק מוצרים שגודלו בפיקוח רבני קפדני ולמלא את ההוראות שעל השקית. אולם גם בגידולים אלו כדאי לקנות ללא שאריות חמרי הדברה שהרי אסור להרעיל את הגוף. חסה וכרוב משטח פתוח דורש זמן רב לבדיקתה ורוב הציבור לא יכול לעמוד בכך ועל כן לא נפרט. מי שבכל אופן מתעניין יכול לעיין בספר בדיקת המזון כהלכה או הלכות תולעים. בברכת התורה והארץ הרב יהודה הלוי עמיחי
שאלה: ענפים היוצאים לרה"ר או היחיד: האם מותר לקטוף פירות מענפים היוצאים מגינה-פרטית מעבר לגדר, לרשות - הרבים או לחצר שכינו? ומה הדין במקרה שהענפים מפריעים לרה"ר או לשכן - האם מותר לקוצם, ואם כן - האם הפירות שעליהם כמופקרים ועומדים או לא? ומה הדין, אם ניכר בעליל שבעל העץ אינו קוטף את הפירות האלה - האם מותר לקוטפם לפני שייפלו?
תשובה: אסור לקטוף מפירות חברו אע"פ שיוצאים מרשות חברו לרשותו או לרשות הרבים, שעל מנת כן הנחיל יהושע את הארץ (שמי שפירות חברו יוצאים לרשותו לא יקפיד על כך- רש"י). במקרה שהענפים מזיקים עליו להודיעו, ואם לא הסיר הנזק מותר לקצוץ את הענפים המזיקים, ומצאנו בגמ' ובהלכה מס' סוגי נזיקין כגון שמפריע להליכת העוברים ושבים, או שעושה צל על ערוגת חברו (ברשות חברו). כל עוד לא קצץ אין היתר לקחת הפירות. אם חברו לא קצץ העץ, והוא הולך לקוץ עץ חברו, עליו להודיעו שייקח את עציו שלא יגרמו נזק לרבים, כיון שאם לא הודיעו יתכן שאם משהו יינזק יתחייב הקוצץ מדין בור.בשאלה למי שייכים הפירות לאחר שקצץ בהיתר הדבר אינו פשוט ויש בזה דעות שונות, ודעתי היא שהפירות שייכים לבעל האילן ולמעשה ישאל שאלת חכם. אולם, אם ניכר בעליל שבעל העץ אינו חפץ בפירותיו מותר ליטלם מדין "זה נהנה וזה לא חסר" וכן מוכח שהלה מפקירם, אך ראוי לשאול את בעל העץ לדעתו ע"מ להימנע מגזל (אם הלה מתכנן לקחתם מאוחר יותר). אם נשרו הפירות הדבר תלוי אם התייאש מהם בעל הפרות והפקירם, שאז החצר שנפלו לתוכה קונה, או לא. והדבר תלוי בסוג הפרי אם נמאס בנפילתו או לא, כגון שתאנה שנמאסת עם נפילתה, ולכן מותר ליטלה, ולחילופין זיתים וחרובים אינם נמאסים, ולא התייאש ולכן אין ליטלה, וכך צריך לדון כל פרי לגופו. עצה טובה לבקש בעל הפירות אישור עקרוני ליטול פירות שנושרים, ואז אין בעיה. הערה: אומנם מצאנו בב"ק בסוגיית המוציא זבלו לרה"ר שכן הפקירו חכמים את זבליו, אך עיין תוס' שם (ל: ) שסייג דין זה רק למקום שהלה משביח על חשבון הרבים. הרב ישראל גנץ מקורות: ב"ב פרק לא יחפור (כה-כז' (עיין בסוגיית אילן ששורשיו יצאים לשדה חברו) סוף פרק "חזקת" (ס'.-: ). ב"מ כב', קז'-קח' שו"ע חו"מ תיד', תיז א'-ד', קנה כה'-כו.
שאלה: ספר חול עם פסוק אחד בשירותים: יש לי ספר חול שמדבר על חינוך ילדים שלפני הפרק הראשון שלו כתוב פסוק אחד: "הנה מה טוב ומה נעים שבת אחים גם יחד". מותר לקרוא ספר זה בשירותים? כמו כן, יש לי עוד ספר על חינוך ילדים שלפני הפרק הראשון מופיע המדרש: "כך אמר להם הקב"ה לישראל: בני, כלום חיסרתי לכם! מה אני מבקש מכם?.ותהיו מכבדים זה את זה". מותר לקרוא אותו בשירותים?
תשובה: את שני הספרים לא לקרוא בשירותים.
שאלה: להעביר כרטיס אישי: אני נמצאת בשירות לאומי ואני מקבלת כרטיס שבו יש נסיעות חינם מסכום מסוים יש לי חברה שאיתי בשירות ששכחה את הכרטיס בבית. אני נשארת השבת והיא יוצאת. היא ביקשה את הכרטיס. לכאורה אסור להעביר את הכרטיס אבל בעצם גם לה יש אותו,רק בבית. האם מותר לי לתת לה? אשמח אם אקבל תשובה כמה שיותר מהר.
תשובה: מסברא לא נראה לי שיש בזה איסור, כי אין בזה גזל מאחר ולשם כך ניתנו לכם הכרטיסים.
שאלה: גניבה ללא רשות: האם כשמישהו לוקח לחברו דבר כל שהוא בלי רשות אבל הוא אומר שאם הוא היה שואל חבירו היה מסכים! האם זה נקרא גנבה או לא?
תשובה: בקצרה: בדבר שידוע שאין הבעלים מקפיד, השתמשות באופן שאין חשש קלקול או חיסרון ומחזירו למקומו כמות שהוא, ההשתמשות מותרת. ובדבר שמחסר (כגון דבר מאכל) או קיים חשש קלקול (כגון מצלמה) אסור. ובמקרה שברור לו שאם יוודע לבעלים שהוא נטל אזי ישמחו ויגילו מפני אהבתם אותו, ישנה מחלוקת הפוסקים. ביתר הרחבה: הגמ' בבא מציעא דף מג ע"ב אומרת ששואל שלא מדעת הוא גזלן, וכן נפסק ברמ"א חו"מ שס"ו סעיף ג'. אך מהרמ"א בסימן שפ"א סעיף א' משמע שבדבר שאין הבעלים מקפיד מותר להשתמש בחפץ חברו שלא מדעתו. וכל זה מדובר רק בהיתר השתמשות, ולא בדבר שעשוי להתקלקל או להיחסר. וכן כתב ספר מנח"פ בשם ליקוטי מהרי"ל שהמנהג פשוט ששואל אדם מבית חברו שלא בידיעתו ולא חיישינן לאיסור גזל, משום שכל אדם ניחא ליה שיהנו מממונו. לגבי נטילת דבר ששייך בו קלקול או חיסרון, כגון: לקחת דבר מאכל וכו' שמחסר את הבעלים בכך, נחלקו הש"ך ושו"ע הרב במקרה שברור לו שאם יוודע לבעלים שהוא נטל אזי ישמחו ויגילו מפני אהבתם אותו, הש"ך התיר ליהנות בה בלא דעת הבעלים אך השו"ע הרב אוסר. (עיין בכל זה בספר פתחי חושן שיתכן שהדבר נתון במח' תוס' עם הר"ן והריטב"א). הרב ניר אביב. מקורות: ש"ך שנ"ח סק"א, שו"ע הרב הל' מציאה סעיף ד', פתחי חושן הל' גניבה ואונאה פרק א' ס"ק לז-לח, וכן פרק ז' סק"ד.
שאלה: ברכה להדלקת נר בבית העלמין: מה נוהגים לומר או לברך כאשר מדליקים נר נשמה בבית העלמין במקרה זה לבנות של האם שנפטרה ולאחיות של הנפטרת?
תשובה: אין ברכה בהדלקת הנר אולם נהוג לומר מזמורי תהילים ליד הקבר ואת אותיות שם הנפטר ממזמור קי"ט. רשימת המזמורים נמצאת בדרך כלל בסידורים או בתהילים המיועדים לבתי עלמין.
שאלה: האם מותר להינשא עם בעיה גנטית?: זה זמן מה מטרידה אותי שאלה זו: שמעתי על בני זוג שנישאו אף על פי שידעו שישנה בעיה גנטית עם סיכון גבוה ללדת ילדים עם מומים קשים. אך הם חשו שהם מתאימים זה לזו ונישאו למרות הכל. בנם הראשון אכן נפטר זמן מה לאחר לידתו, ובנם השני נפטר גם הוא לפני זמן לא רב. שניהם נפטרו בגלל אותה בעיה גנטית קשה שהביאה למותם בגיל צעיר לאחר שחיו (לפחות אחד מהם) במוסד. המקרה הזה הוא דוגמא נוקבת לשאלתי: האם אין בנישואים אלה, ובהבאת ילדים אלו לעולם משום רצח ממש? אינני מתכוונת להטיל דופי בשמם ובנשמתם הגנוזה בודאי במקום גבוה במיוחד בעולם האמת, אך להתחתן בידיעה מוחלטת שהנשמות שיובאו לעולם על ידם יסבלו וימותו בגיל צעיר בלי כל הספק בחייהם רק משום שהרגש ציווה? אשמח להיענות כי אין שמחה כהתרת הספקות, ובמיוחד ספקות רבים כשלי.
תשובה: הגזמת בהגדרה של "רצח". ההגדרה אחרת, אין מצוה להביא לעולם ילדים שיסבלו. לכן לכתחילה מומלץ לכל צעיר וצעירה לעבור בדיקת דור ישרים ולא ליצור קשר רציני עם בן ת זוג הנושאים מטען גנטי בעייתי. גם זוג נשאים שכבר נוצר קשר ביניהם עדיף לנתק אותו. אך בדיעבד, אם כבר נקשרו בקשר בל יינתק, עדיין יש פתרון במקרים מסוימים, שכל הריון יעשה בצורה מלאכותית לאחר ברירת עוברים.
שאלה: משלוח מנות ומתנות לאביונים במגילה: שאלתי מתייחסת למגילת אסתר פרק ט. מדוע פס יט לא מזכיר את המתנות לאביונים ומצווה זו מופיעה רק בפס כב? כשהשוויתי בין שני הפסוקים, פס י"ט וכ"ב, שמתי לב שאין התייחסות לאביונים בפס יט ופס כב נראה לי כתיקון (בבחינת הוספה ודאגה סוציאלית) לפס יט. אשמח לקבל הסבר
תשובה: שני דברים ארעו בפורים, נהפך מיגון לשמחה ומאבל ליום טוב וכנגדם אנו עושים את מצוות היום. פסוק י"ט מדבר על השנה הראשונה בו חגגו הפרזים ואילו פסוק כ"ב מדבר על התקנה שתיקן מרדכי לכל היהודים בכל מקום שהם. כנגד השמחה חגגו היהודים את היום בסעודה ובמשלוח מנות, וכנגד היום טוב ראוי היה לקבוע יום טוב באותו תאריך אלא מאחר ואסור לקבוע יום טוב חדש לכל היהודים תיקן מרדכי במקום זה את מתנות לאביונים שגם הם מצווה, מצוות צדקה. בשנה הראשונה חגגו את היום זה כיום טוב בתור יחידים ולכן לא היה איסור בדבר אבל כתקנה מחייבת אין להוסיף יום טוב ולכן תיקן מתנות לאביונים. (על פי פירוש המלבי"ם)
שאלה: חדר כושר מעורב לבנות: האם מותר לבת ללכת לחדר כושר מעורב ולהתעמל על הליכון בלבד ובלבוש צנוע? (כשם שמותר לה לעשות הליכה ברחוב)
תשובה: כן. זה לא הידור אבל אני חושב שמותר.
שאלה: צוואה ויורשים: אני נוהגת לתת צדקה קבועה לקרובים. אני דואגת שלאחר מאה ועשרים שלי לא יהיה מי שיתמוך בהם. האם עלי להשאיר מכתב עם בקשה ממישהו מהיורשים לתמוך בהם מידי חודש עד מאה ועשרים שלהם או שעלי עוד בחיים להפקיד סכום כסף אצל אדם מהימן שיעשה זאת?
תשובה: אני חושב שעדיף שתפקידי בידי אדם נאמן, שאז יש סבירות שהיות והוא קיבל כסף במיוחד למטרה הזאת הוא ייתן אותו, כי אם תצווי ליורשים אולי תהיה בעיה ולא יקיימו. את יכולה למשל להפקיד סכום בבנק, לתת לנאמן זכות חתימה והנאמן הזה מדי פעם בפעם ייתן לנתמכים.
שאלה: קריאת העיתון  בשבע  בשבת: האם מותר לקרוא בשבת בעיתון "בשבע"? והאם ישנו הבדל בין חדשות אקטואליה, כתבות בנושאי תורה ומשפחה, או מדורי פרסום?
תשובה: ענייני פרסום וענייני מסחר לא לקרוא. שאר הדברים: פוליטיקה, ביטחון, חינוך, תרבות וכדומה מותר לקרוא. אני לא אומר שזה הידור מצווה אבל מותר.
שאלה: ברכת המזון ליד סועדים אחרים: האם מותר לאדם לברך בקול ברכת המזון כאשר ישנם סועדים נוספים בשולחן אשר עדיין לא סיימו לאכול, שמא יצטרכו לענות אמן באמצע הארוחה ועלולים להקדים קנה לושט? ואם כן מותר, האם השאר חייבים לענות אמן?
תשובה: אם הסועדים לא יוכלו לענות אמן הם אנוסים. אפשר לברך כרגיל, לא נראה לי שצריכים לחשוש עד כדי כך. לכתחילה באמת מוזכר לברך ברכת המזון ולהשמיע לאוזניו אבל גם אם אדם משמיע לאוזניו, אין זה מחויב המציאות שכל האנשים בשולחן ישמעו. אדם יכול, אם הוא רוצה להיות סופר חסיד, לפני שהוא מגיע לסיום של ברכה להנמיך את הקול, כדי לא לגרום לסועדים שיצטרכו לענות והם באמצע האכילה. ואפילו אם הוא גורם, ממה נפשך   אם הם יכולים הם יענו, אם הם לא יכולים הם אנוסים.
שאלה: בגדים על רדיאטור בשבת: האם מותר לשים בגדים יבשים על רדיאטור בשבת כדי שיתחממו? האם זה משנה מהי דרגת החום של הרדיאטור?
תשובה: אין בזה שום בעיה, ואין זה משנה דרגת החום של הרדיאטור.